b'\n_START_ARTICLE_\nKlaksv\xc3\xadk\n_START_SECTION_\nGeografi\n_START_PARAGRAPH_\nByen ligger p\xc3\xa5 et eid mellom to fjorder, V\xc3\xa1gur i nord og den st\xc3\xb8rre Bor\xc3\xb0oyarv\xc3\xadk (6,5 km) i s\xc3\xb8r. Mesteparen av bebyggelsen ligger ved \xc3\xb8st- og vestbredden av V\xc3\xa1gur. Byen omgis av fjellene Myrkjanoyrarfjall (689 moh.), H\xc3\xa1fjall (648 moh.), H\xc3\xa1lgafelli (502 moh.) og Klakkur (413 moh.). Klaksv\xc3\xadk har f\xc3\xa5tt sitt navn etter fjellet Klakkur, som p\xc3\xa5 f\xc3\xa6r\xc3\xb8ysk betyr \xc2\xabbergnabb\xc2\xbb._NEWLINE_Den naturlige havnen i Klaksv\xc3\xadk er ytterligere beskyttet av Kunoys mektige forberg. Nord for byen ligger den tidligere bygden Strond, som har fast veiforbindelse til Haraldssund p\xc3\xa5 Kunoy via en demning. Mellom Klaksv\xc3\xadk og Strond ligger \xc3\x81nir, hvorfra det er veitunnel til \xc3\x81rnafj\xc3\xb8r\xc3\xb0ur og videre til bygdene i nabokommunene Hvannasund og Vi\xc3\xb0arei\xc3\xb0i. Siden 2006 har Klaksv\xc3\xadk v\xc3\xa6rt forbundet med det f\xc3\xa6r\xc3\xb8yske meginlandi\xc3\xb0, \xc2\xabhovedlandet\xc2\xbb, gjennom den undersj\xc3\xb8iske tunnelen Nor\xc3\xb0oyatunnilin (6,3 km) til Leirv\xc3\xadk p\xc3\xa5 Eysturoy._NEWLINE_Fra havnen i Klaksv\xc3\xadk er det fergeforbindelse til Sy\xc3\xb0radalur p\xc3\xa5 Kalsoy, en overfart som tar ca. 20 min. Lengre nord p\xc3\xa5 Kalsoy ligger bygdene Tr\xc3\xb8llanes og Mikladalur, som har blitt innlemmet i kommunen Klaksv\xc3\xadk. Fra Hvannasund er det fergeforbindelse til Fugloy og Sv\xc3\xadnoy. Overfarten fra Hvannasund til Sv\xc3\xadnoy, som er en del av kommunen Klaksv\xc3\xadk, tar ca. 30 min. En utbygging av undersj\xc3\xb8iske tunneler mellom Vi\xc3\xb0oy, Sv\xc3\xadnoy og Fugloy i perioden 2017\xe2\x80\x932020 har blitt utredet._NEWLINE_Klaksv\xc3\xadk har et relativt temperert og stabilt atlanterhavsklima, med milde vintre og kj\xc3\xb8lige somre. I perioden 1961\xe2\x80\x931990 ble gjennomsnittlig \xc3\xa5rlig nedb\xc3\xb8r m\xc3\xa5lt til 2\xc2\xa0710 mm ved Strond kraftverk, hvilket er i det \xc3\xb8vre sjiktet p\xc3\xa5 F\xc3\xa6r\xc3\xb8yene.\n_START_SECTION_\nOffentlige tjenester\n_START_PARAGRAPH_\nByen har to grunnskoler, nemlig Sk\xc3\xbalin vi\xc3\xb0 \xc3\x93s\xc3\xa1nna og Sk\xc3\xbalin \xc3\xa1 Ziskatr\xc3\xb8\xc3\xb0. F\xc3\xb8rstnevnte ble oppf\xc3\xb8rt for 300 elever i 1973, mens sistnevnte ble bygd for 800 elever i 1960 og ombygd i 1972. I skole\xc3\xa5ret 2012/2013 hadde skolene henholdsvis 339 og 425 elever. Begge skolene underviser elever fra 1. til og med 9. skole\xc3\xa5r, mens undervisning for 10. skole\xc3\xa5r er samlet p\xc3\xa5 Ziskatr\xc3\xb8\xc3\xb0. I tillegg har byen sin egen musikkskole, Klaksv\xc3\xadkar T\xc3\xb3nlistarsk\xc3\xbali, som driftes som et fritidstilbud for barn og ungdom i hele regionen av Klaksv\xc3\xadkar kommuna._NEWLINE_Av institusjoner for h\xc3\xb8yere utdanning lokalisert i byen finner man yrkesskolen Tekniski Sk\xc3\xbalin \xc3\xad Klaksv\xc3\xadk, sj\xc3\xb8mannsskolen Klaksv\xc3\xadkar Sj\xc3\xb3manssk\xc3\xbali og husmorskolen H\xc3\xbasarhaldssk\xc3\xbali F\xc3\xb8roya. Den f\xc3\xb8rste tilbyr en mengde yrkesrettede studieretninger p\xc3\xa5 videreg\xc3\xa5ende niv\xc3\xa5, inkludert elektronikk, mekanikk, snekring og t\xc3\xb8mring. Sj\xc3\xb8mannsskolen har utdanningsl\xc3\xb8p for skipper, sj\xc3\xb8mann og skipskokk. Husmorskolen har status som en folkeh\xc3\xb8yskole, og har en historie som strekker seg tilbake til 1952. Skolen eies av den lokale husmorforeningen, Klaksv\xc3\xadkar H\xc3\xbasm\xc3\xb8\xc3\xb0rafelag._NEWLINE_F\xc3\xb8roya F\xc3\xb3lkah\xc3\xa1sk\xc3\xbali var den f\xc3\xb8rste skolen p\xc3\xa5 F\xc3\xa6r\xc3\xb8yene som underviste p\xc3\xa5 f\xc3\xa6r\xc3\xb8ysk. Skolen hadde tilhold i Klaksv\xc3\xadk fra 1899 til 1909, da den flyttet til T\xc3\xb3rshavn.\n_START_SECTION_\nN\xc3\xa6ringsliv\n_START_PARAGRAPH_\nN\xc3\xa6ringslivet i byen er f\xc3\xb8rst og fremst knyttet til fiskeindustrien, med rederi- og handelsviksomheten J.F. Kj\xc3\xb8lbro som st\xc3\xb8rste akt\xc3\xb8r. Utskilt fra selskapet finnes ogs\xc3\xa5 handelsbedriften J.F. Kj\xc3\xb8lbro Heils\xc3\xb8la. Av andre fiskerivirksomheter kan nevnes foredlingsbedrifter, et r\xc3\xb8ykeri, saltfisklager, fryselager, galvanisering, garn- og sn\xc3\xb8refremstilling, to slipper og et reparasjonsverft. Et IT-selskap i Klaksv\xc3\xadk har spesialisert seg innen styring av industriell fiskeforedling. Byen huser ogs\xc3\xa5 F\xc3\xa6r\xc3\xb8yenes eneste fabrikant av \xc3\xb8l og brus, F\xc3\xb6roya Bj\xc3\xb3r.\n_START_SECTION_\nKultur\n_START_PARAGRAPH_\nChristianskirkjan ble innviet i 1963. Kirkens d\xc3\xb8pefont av granitt ble donert av Nationalmuseet i K\xc3\xb8benhavn. D\xc3\xb8pefonten ble funnet i en kirkeruin nord p\xc3\xa5 Sj\xc3\xa6lland, og skal opprinnelig v\xc3\xa6re en 4000 \xc3\xa5r gammel hedensk offersk\xc3\xa5l. Klaksv\xc3\xadk betraktes som kjerneomr\xc3\xa5det til den lavkirkelige vekkelsesbevegelsen Br\xc3\xb8\xc3\xb0rasamkoman. Anslagsvis 1\xc2\xa0200\xe2\x80\x931\xc2\xa0400 av byens innbyggere er d\xc3\xb8pt og tilknyttet den lokale menigheten Betesda._NEWLINE_Klaksv\xc3\xadk har en \xc3\xa5rlig byfest begynnelsen av juni, Nor\xc3\xb0oyastevna. Her kan man for eksempel se f\xc3\xa6r\xc3\xb8ysk kapproing. Den f\xc3\xb8rste eller andre helgen i august avvikles friluftsfestivalen Summarfestivalurin, som er en av F\xc3\xa6r\xc3\xb8yenes st\xc3\xb8rste musikkfestivaler. I september avvikles Sj\xc3\xb3mannadagur i Klaksv\xc3\xadk, hvor det holdes forskjellige konkurranser for sj\xc3\xb8menn og mange aktiviteter for barn._NEWLINE_Klaksv\xc3\xadk har aktivt idrettsliv. K\xc3\x8d Klaksv\xc3\xadk har fotballag for menn og kvinner. Kvinnene har f\xc3\xa6r\xc3\xb8ysk og europeisk rekord sammen med Skonto Riga for \xc3\xa5 ha vunnet flest nasjonale mesterskap p\xc3\xa5 rad: K\xc3\x8d har vunnet 14 \xc3\xa5r p\xc3\xa5 rad fra 2000 til 2013. Det er det eneste f\xc3\xa6r\xc3\xb8yske kvinnefotballaget som har deltatt i Mesterligaen i fotball for kvinner. Kvinnene i Klaksv\xc3\xadk har h\xc3\xa5ndballklubben Stj\xc3\xb8rnan, mens mennene har klubben Team Klaksv\xc3\xadk. Klaksv\xc3\xadk har en 25 meter lang sv\xc3\xb8mmehall, som ogs\xc3\xa5 er et badeland med rutsjebane. Klubben \xc3\x86gir er byens og Nor\xc3\xb0oyars sv\xc3\xb8mmeklubb, og trener i Klaksv\xc3\xadkar Svimjih\xc3\xb8ll.'